ביבי רקסה

ביוגרפיה

רקסה נולדה ברובע ברוקלין שבניו יורק שבארצות הברית, להורים ממוצא אלבני. הוריה נולדו במקדוניה (ביוגוסלביה דאז). רקסה החלה לעסוק במוזיקה כשהייתה ילדה, ניגנה בחצוצרה במשך 9 שנים ולמדה לנגן על פסנתר וגיטרה לבדה. רקסה המשיכה לעסוק במוזיקה בתיכון שבו למדה והשתתפה במחזות זמר ובמקהלות. רקסה זכתה בתואר "כותבת השירים הצעירה הטובה ביותר" באקדמיה הלאומית לאמנויות של ניו יורק וב"יום הגראמי" של ניו יורק (National Academy of Recording Arts & Sciences's annual New York "Grammy Day" event).
בשנת 2010 רקסה הייתה חלק מלהקה, יחד עם חבר להקת "Fall Out Boy", פיט ונץ שנקראה "Black Cards". הם עסקו במוזיקה אלטרנטיבית אלקטרונית. הלהקה הייתה אמורה להוציא אלבום בכורה אבל רקסה עזבה אותם בשנת 2012.
במהלך השנים כתבה שירים לאמנים רבים והייתה שותפה לכתיבתם של רבים נוספים. בין השאר כתבה רקסה שירים ללהקה הקוריאנית שייני, לסלינה גומז, לאמינם, לניק ג'ונאס, לאיגי אזליה ועוד.
רקסה כתבה שיר בשם 'Monster Under The Bed' שהיה מיועד להיכנס לאלבום הבכורה שלה. השיר הוצע לאמינם ולריהאנה, והוא בעצם הלהיט שלהם, The Monster. רקסה כתבה את הפזמון, שאותו שרה ריהאנה, ואחראית לקולות הרקע בשיר. באותה השנה הדמו המקורי של רקסה דלף לרשת. רקסה נוהגת לבצע את השיר בהופעות.
בשנת 2013, רקסה חתמה על חוזה עם חברת התקליטים האחים וורנר.
באותה השנה רקסה התארחה בלהיט "Take Me Home" של צוות המפיקים "Cash Cash". השיר זכה להצלחה רבה באירופה ובבריטניה. בארצות הברית השיר הגיע למקום 57 במצעד הבילבורד, ובבריטניה השיר הגיע במצעד למקום השישי. במצעד הדאנס של ארצות הברית, השיר הגיע למקום השישי.
ב-2014 פרסמה רקסה את הסינגל הראשון שלה, "I Can't Stop Drinking About You". בסוף שנת 2014, ביבי שחררה את הסינגל השני I'm Gonna Show You Crazy שזכה להצלחה בנורווגיה, בשוודיה ובפינלנד. באותה השנה רקסה השתתפה באלבום של דייוויד גטה (בשיר Hey Mama ו- Yesterday) ובאלבום של פיטבול (בשיר This Is Not A Drill).
במרץ 2015, שוחרר הסינגל "Hey Mama" מהאלבום "Listen" של דייוויד גטה. את הבתים של השיר מבצעת הראפרית ניקי מינאז', ואת הפזמון מבצעת ביבי. על ההפקה של השיר אחראים דייוויד גטה ואפרוג'ק. השיר זכה להצלחה רבה בעולם ובארצות הברית. בארצות הברית הגיע השיר למקום השמיני במצעד הבילבורד האמריקאי, והוא הפך לאחד מהלהיטים הגדולים ביותר של שנת 2015. רקסה, מינאז' וגטה הופיעו עם השיר יחד בפסטיבל הרדיו IHeratRadio. רקסה שחררה ליוטיוב גרסה אקוסטית שלה מבצעת את השיר.
במאי 2015, רקסה הוציאה מיני אלבום בשם "I Don't Wanna Grow Up", הכולל חמישה שירים. באותה שנה יצאה למסע הופעות והופיעה בארצות הברית, בנורווגיה ובכמה מדינות בעולם. באותה השנה רקסה התארחה במסע ההופעות של הזמר ניק ג'ונאס. במהלך השנה השתתפה בסינגלים דוגמת "Me, Myself & I" עם הראפר G-Eazy, שזכה להצלחה והגיע למקום השביעי במצעד הבילבורד האמריקאי, השיר "That's How You Know" יחד עם הצמד הנורווגי Nico & Vinz, שזכה להצלחה והפך ללהיט באוסטרליה, בנורווגיה, בניו זילנד ועוד. כמו כן כתבה ושרה את הסינגל של פסקול הסרט "הרגתי את החברה הכי טובה" "Gone" והשיר Champange.
בסוף 2015, רקסה הכריזה כי בינואר 2016 היא תשחרר סינגל חדש מתוך אלבום הבכורה הצפוי לצאת ב-2016, שיהיה שיתוף פעולה.
ב-16 במרץ 2016 הוציאה רקסה סינגל בשיתוף פעולה עם ניקי מינאז', הנקרא 'No Broken Hearts'. ב-7 באפריל שוחרר הקליפ של השיר לערוץ ה-YouTube של ביבי.
ב-29 ביולי 2016, שוחרר הסינגל החדש של המפיק והדיג'יי מרטין גריקס בשיתוף פעולה עם רקסה. השיר נקרא "In The Name Of Love".
ב-6 בנובמבר 2016 הנחתה רקסה את טקס פרסי המוזיקה של אירופה (EMA's).
ב־28 באוקטובר 2016 שחררה רקסה את הסינגל "I Got You" שזכה להצלחה.
ב-17 בפברואר 2017 הוציאה רקסה מיני-אלבום בשם All Your Fault Pt. 1.
ב-19 במאי 2017 שחררה רקסה את הסינגל "The Way I Are" וב-11 באוגוסט שחררה מיני-אלבום נוסף, All Your Fault Pt. 2.
ב-21 ביולי 2017 שוחרר סינגל הבכורה של הזמר לואי טומלינסון, אשר היה חלק מלהקת ואן דיירקשן, בשיתוף פעולה עם רקסה ו-Digital Farm Animals, הנקרא "Back To You", השיר הצליח ברחבי העולם ובבריטניה.
ב-24 באוקטובר 2017 שחררה רקסה את הסינגל "Meant to Be", אשר לקוח מתוך מיני-האלבום All Your Fault Pt. 2. בשיר משתתפים צמד הקאנטרי האמריקאים Florida Georgia Line. השיר זכה להצלחה גדולה וכבש מצעדים רבים בארצות הברית ובעולם. בין היתר כבש את מצעדי הקאנטרי בארצות הברית והגיע למקום השני במצעד הבילבורד האמריקאי. הקליפ של השיר צבר למעלה מחצי מיליארד צפיות ביוטיוב והשיר הפך להיות הלהיט הגדול ביותר של רקסה. בסמוך לכך, השתתפה בשיר "Push Back".
ב-15 ביוני 2018 שחררה רקסה סינגל בשם "I'm a Mess".
ב-22 ביוני 2018 שחררה רקסה את אלבום הבכורה שלה הנקרא Expectations. בשנת 2019, זכתה למועמדות בפרס גראמי לתגלית השנה.